IPad

2002

Prototaip iPad telah mula dibangunkan.

2010

27 Januari: iPad diumumkan.
12 Mac: Tempahan iPad mula dibuka di Amerika Syarikat di laman sesawang Apple.com.
3 April: Apple berjaya menjual 300,000 buah iPad. 
30 April: Model iPad Wi-Fi + 3G mula dijual di Amerika Syarikat dengan menggunakan perkhidmatan selular AT&T.
4 Mei: Apple mengumumkan satu juta iPad telah dijual.
28 Mei: iPad mula dijual di luar Amerika Syarikat.
1 Jun: Apple mengumumkan 2 juta iPad telah dijual.
22 Jun: Jualan iPad mencecah 3 juta unit.
30 November: iPad memasuki pasaran Malaysia.

2011

2 Mac: Apple mengumumkan iPad 2: Lebih pantas, nipis dengan harga yang sama.
11 Mac: iPad 2 mula dijual.
14 Mac: iPad 2 laris dijual dan Apple mengumumkan penghantaran tertangguh sehingga sebulan.
29 April: iPad 2 memasuki pasaran Malaysia.

2012

7 Mac: iPad generasi ketiga diumumkan. Dilengkapi dengan paparan Retina.
16 Mac: iPad generasi ketiga mula dijual.
20 April: iPad generasi ketiga mula dijual di Malaysia.
23 Oktober: Apple mengumumkan iPad generasi keempat dan iPad Mini.

Bateri

iPad dilengkapi dengan bateri cas semula litium-polimer terbina dalam. iPad telah direka untuk di cas dengan arus tinggi 2 ampere dengan menggunakan pengecas 10W yang telah disediakan menggunakan kabel USB. Walaupun ia kelihatan boleh dicaskan melalui sambungan ke komputer, ia hanya terhad kepada 500 miliampere sahaja. Hasilnya, jika disambungkan ke port USB komputer biasa, ia akan mengecas dengan perlahan, atau tidak akan mengecas langsung. Port USB berkuasa tinggi ada dilengkapkan pada komputer Apple dan aksesori-aksesori yang terbaru yang boleh memberikan keupayaan mengecas sepenuhnya.
Menurut Apple, bateri iPad boleh bertahan sehingga 10 jam untuk menonton video, 140 jam untuk main semula muzik ataupun sebulan tunggu sedia (standby). Seperti bateri boleh cas semula yang lain, kapasiti bateri iPad akan susut masa ke masa dan ia telah direka supaya tidak boleh diganti oleh pengguna. Pengguna boleh menukar bateri iPad mereka dengan menghantarnya ke pusat servis yang berhampiran dengan bayaran.
Walaupun penukaran bateri boleh dibuat oleh pihak selain daripada wakil Apple yang sah, ia boleh membuatkan jaminan iPad anda tidak sah.

Storan

iPad datang dengan 3 jenis storan ingatan kilat (flash memory) 16, 32 dan 64 GB. Storan ini tidak boleh dipertingkatkan kerana ketiadaan slot ingatan tambahan bagi membolehkan storan ditambah. Semua data disimpan dalam storan ini menyebabkan pengguna tidak boleh meggunakan storan yang ada ke tahap maksima. Walaupun pembaca kad SD dan slot USB dijual, ia hanya boleh memberkan pengguna untuk memindah gambar dan video sahaja.

Sambungan selular

iPad ditawarkan dalam dua jenis: Wi-Fi dan Wi-Fi + selular. Semua iPad dilengkapkan dengan Wi-Fi 802.11 a/b/g/n.  iPad pertama dan iPad 2 menggunakan HSDPA (3G) dan juga EDGE (2G). iPad generasi ketiga pula dilengkapi dengan kebolehan menggunakan 3G LTE peralihan (ada juga yang mempromosikan sebagai 4G). iPad generasi keempat membolehkan pengguna untuk menggunakan 3G LTE dan juga 4G. 
Di Malaysia, perkhidmatan selular disediakan oleh semua pemberi perkhidmatan.

Multimedia

Susunan perpustakaan muzik menyerupai iPod. iPad boleh menyusun perpustakaannya mengikut lagu, artis, album, video, senarai main, komposer, genre, podcast, buku audio dan kompilasi. Pilihan yang diberikan selalunya ditunjukkan mengikut susunan abjad, kecuali dalam senarai main di mana susunan boleh dikekalkan seperti dalam iTunes.
Pengguna boleh memusingkan peranti mereka ke kedudukan melintang to mengakses Cover Flow. Seperti dalam iTunes, ciri ini menunjukkan kulit album yang berlainan dengan meleretkan jari di skrin. Pengguna juga boleh menggunakan kawalan headset untuk main, jeda, lompat dan ulang lagu.
Seperti iPod generasi kelima, iPad boleh memainkan video digital, membolehkan pengguna menonton rancangan TV dan filem di skrin lebar. Mengetuk jari dua kali ke skrin boleh menukar antara mod skrin lebar atau skrin penuh.
Ia mempunyai perisian yang membolehkan pengguna untuk memuat naik, lihat dan e-mel gambar yang diambil dengan kamera. Meleretkan dua jari merapati atau menjauhi antara satu sama lain membolehkan pengguna untuk zum keluar dan masuk. Aplikasi kamera juga membolehkan pengguna untuk melihat gambar di dalam filem kamera yang telah diambil dengan kamera iPad.
Mulai Jun 2012, pengguna boleh lagu melalui iTunes Store secara terus ke iPad mereka.

Aplikasi

iPad didatangkan dengan beberapa aplikasi termasuk Safari, Mel, iPod, iTunes, App Store, iBooks, Peta, Nota, Kalendar dan Kenalan. Beberapa daripadanya adalah versi telah diperbaiki daripada aplikasi yang terdapat di iPhone atau Mac. 
iPad boleh diselaraskan (sync) dengan iTunes di Mac atau Komputer Windows. Applikasi iWork yang sebelum ini hanya di Mac, dibawa masuk ke iPad dengan aplikasi Pages, Numbers, dan Keynotes yang telah disesuaikan untuk iPad. Walaupun iPad direka bukan untuk menggantikan telefon bimbit, pengguna boleh menggunakan headset atau speaker dan mikrofon terbina-dalam dan menelefon dengan sambungan Wi-Fi atau 3G menggunakan aplikasi VoIP. 
Aplikasi-aplikasi ini boleh dimuat turun dari App Store. Sehingga Oktober 2012, sebanyak 275,000 aplikasi untuk iPad tersedia di App Store dengan bilangan muat turun sebanyak 35 bilion.

iBooks

iPad mempunyai perisian iBooks yang boleh dimuat turun dari App Store yang membolehkan pengguna membaca e-buku dan kandungan berformat ePub yang lain yang dimuat turun dari iBookstore. Selain itu, iBooks juga boleh digunakan untuk membaca fail berformat PDF.
Semasa pelancaran iPad pada 3 April 2010, iBookstore hanya boleh diakses di Amerika sahaja. Walaupun ia kini boleh diakses di beberapa negara, para pengguna di malaysia masih tidak boleh membeli buku dari iBookstore kecuali buku-buku yang percuma. Meskipun iPad dilihat sebagai pesaing kepada Kindle Amazon, Amazon telah mengeluarkan Kindle App untuk iPad.
Walaupun iBooks berkeupayaan untuk membaca e-buku, kebanyakan syarikat penerbit dan akhbar menggunakan apps yang dibangunkan sendiri daripada menggunakan iBooks.

Penerimaan

Kemunculan iPad disambut dengan reaksi yang berbeza. Walaupun peminat Apple menyambutnya dengan reaksi positif, ramai penganalisis dan media ragu dengan keupayaan iPad untuk mengembalikan kegemilangan komputer tablet yang menyepi dari arena pengkomputeran. iPad dianggap sebagai iPhone yang telah diperbesarkan. Harga yang ditetapkan juga dianggap tinggi. 
Seperti juga dengan iPhone, setiap kali versi baru iPad mula dijual, fenomena dimana peminat beratur panjang sebelum kedai dibuka boleh dilihat di kebanyakan negara.

Kesan

Sejak kemunculan pertama pada 2010, arena pengkomputeran dan gaya hidup banyak berubah. Pelbagai laman sesawang mula dibangunkan untuk komputer tablet, perisian seperti perisian membeli-belah secara dalam talian, menu digital, fotografi mula membanjiri Apps Store.
Para pengguna juga dikatakan mula kurang menggunakan komputer peribadi mereka dan banyak menghabiskan masa dengan iPad.
Bagi syarikat komersial, iPad dianggap sebagai satu penyelesaian murah dalam bidang aplikasi elektronik. Pada Jun 2010, Penerbangan Malaysia memperkenalkan MHkiosk yang membolehkan pengguna membeli tiket penerbangan menggunakan kiosk yang dilengkapi iPad.
Urusan yang tidak melibatkan kertas (paperless) juga menjadi mudah kerana keperluan untuk membawa komputer riba yang saiznya besar dan berat tidak diperlukan. Kebolehan iPad untuk membaca fail format PDF juga membolehkan pelajar membaca journal dan tugasan tanpa perlu mencetaknya.

Di Malaysia

iPad telah memberikan peluang kepada masyarakat dan juga syarikat untuk lebih terlibat dalam bidang IT. Bagi restoran, menu elektronik mula diperkenalkan. Penerbangan Malaysia pula menggunakan iPad bagi memudahkan pengguna membeli tiket dan check-in. Akhbar Malaysia juga memperkenalkan Apps untuk pengguna tablet.
Kanak-kanak semakin mudah menggunaan internet malah telah menjadi trend untuk kanak-kanak mahukan iPad daripada ang-pow. Pernah juga menjadi isu dimana, tablet dan telefon pintar perlu dibenarkan dibawa ke sekolah. Tetapi dengan internet yang tidak terkawal (tiada parental control), banyak bantahan diterima dari ibubapa. Arahan melarang membawa telefon bimbit dan komputer ke sekolah masih tidak berubah.
Perkembangan Wi-Fi spot atau Hotspot di Malaysia juga boleh dikreditkan kepada iPad yang mempopularkan sambungan internet dimana-mana sahaja.